<classify> IDARA ya Uhamiaji inamshikilia mwandishi wa habari za uchunguzi Erick Kabendera kuhusiana na utata wa uraia wake. Haya yamesemwa na Kamishna wa Uraia na Pasipoti wa idara hiyo, Gerald Kihinga alipokuwa akizungumza na waandishi wa habari leo, Jumatano, jijini Dar es Salaam. Kihinga ameeleza kuwa idara hiyo ilipata taarifa kuhusiana na utata wa uraia wa Kabendera kupitia kwa wasamaria wema na ikamtumia wito wa kufika ofisi za idara hiyo kwa mahojiano lakini hakufanya hivyo.Kwa kuwa alikiuka wito wa kufika ofisini kwa mahojiano, ndio maana idara hii kwa kushirikiana na Jeshi la Polisi tukamtafuta na kumkamata ili tumhoji kwa ajili ya kukamilisha uchunguzi, ameeleza. Kihinga ameongeza kuwa uchunguzi ukikamilika matokeo yatatolewa na kwamba uchunguzi wa utata wa uraia ni zoezi la kawaida linalohusisha watu wakubwa na mashuhuri na pengine limeibua hisia zaidi kwa Kabendera kwa kuwa ni mwandishi wa habari.  <topic>: KITAIFA 